છઠ્ઠી વાત એ કે તમારે તૈયારી રાખવાની કે આજે, આ ઘડીએ તમને એના માટે જે લાગણીઓ છે અને એને તમારા માટે જે લાગણીઓ છે એમાં વધઘટ થવાની, ફેરફારો થવાના. સૂરજ રોજ નિશ્ર્ચિત ગણતરી મુજબ આગલા દિવસ કરતાં થોડોક વહેલો કે મોડો ઊગે છે અને એ પણ એના નિયમ મુજબ થોડોક દક્ષિણ તરફ કે થોડોક ઉત્તર તરફ ખસે છે. ઋતુચક્ર એને કારણે સર્જાય છે. વસંતો પછી પાનખરો અને પાનખરો પછી ફરી વસંતો આવતી રહે છે. લાગણીઓમાં પણ એવું થવાનું. પાનખરને પણ એવું સોંદર્ય હોવાનું. એવા સમયે થતી ગેરસમજોને કે મતભેદોને મોટું સ્વરૂપ આપ્યા વિના, જિંદગીમાં આવા પણ તબક્કા હોવાના એવું માનીને સ્વીકારી લઈએ અને વસંતના પ્રથમ ઈશારાની રાહ જોઈએ. નવું પાંદડું ફૂટવાનું જ છે, નવી કુંપળ આવવાની જ છે. પાનખર આવે ત્યારે એક સમયના તમારા હર્યાભર્યા ઉપવનને ખેદાનમેદાન કરી નાખવાની ચળ ઊપડે તે રોકી લેવાની.